Төсөл

**МОНГОЛ УЛСЫН ХУУЛЬ**

2018 он ...дугаар Улаанбаатар

сарын ...-ны өдөр хот

**ОЮУНЫ ӨМЧИЙН ТУХАЙ**

 **НЭГДҮГЭЭР БҮЛЭГ**

**НИЙТЛЭГ ҮНДЭСЛЭЛ**

**1 дүгээр зүйл.Хуулийн зорилт**

1.1.Энэ хуулийн зорилт нь оюуны өмчийн эрхийг баталгаажуулах, ашиглах, хэрэгжүүлэх, эдийн засгийн эргэлтэд оруулах нөхцөлийг бүрдүүлэх, дэмжихэд чиглэсэн нэгдсэн тогтолцоотой холбогдсон харилцааг зохицуулахад оршино.

**2 дугаар зүйл.Оюуны өмчийн хууль тогтоомж**

2.1.Оюуны өмчийн хууль тогтоомж нь Монгол Улсын Үндсэн хууль[[1]](#footnote-1), Иргэний хууль[[2]](#footnote-2), энэ хууль болон эдгээртэй нийцүүлэн гаргасан хууль тогтоомжоос бүрдэнэ.

2.2.Монгол Улсын олон улсын гэрээнд энэ хуульд зааснаас өөрөөр заасан бол олон улсын гэрээний заалтыг дагаж мөрдөнө.

**3 дугаар зүйл.Хуулийн нэр томьёоны тодорхойлолт**

**3.1.Энэ хуульд хэрэглэсэн дараахь нэр томьёог доор дурдсан утгаар ойлгоно:**

 **3.1.1.**“оюуны өмч” гэж оюуны бүтээлч үйл ажиллагааны үр дүнд бий болсон зохиогчийн эрхийн болон аж үйлдвэрийн өмчийн бүтээлийг;

3.1.2.“оюуны өмчийн мэдээллийн нэгдсэн сан”гэж нэгдсэн ангилал, код, индекс, арга зүй, стандарт, баримт бичгийн шаардлага болон хуульд заасны дагуу цуглуулж, боловсруулж, хадгалсан оюуны өмчийн цаасан болон цахим мэдээллийн бүрдлийг;

3.1.3.“хамтын удирдлагын байгууллага” гэж зохиогч, уран бүтээлчдийн оюуны өмчийн эрх ашгийг хамгаалах, тэдний үйл ажиллагааг нь дэмжих зорилго бүхий ашгийн төлөө бус хуулийн этгээдийг;

3.1.4.“албан ёсны тогтмол хэвлэл” гэж Парисын конвенцын 12.2-т заасны дагуу шинэ бүтээл, ашигтай загвар, бүтээгдэхүүний загвар, барааны тэмдгийнбүртгэлийн тухай мэдээллийг нийтэд мэдээлэх зорилгоор оюуны өмчийн асуудал эрхэлсэн төрийн захиргааны байгууллагаас өөрийн албан ёсны цахим хуудаст тогтмол нийтлэх мэдээллийг.

**4 дүгээр зүйл.Оюуны өмч хамгааллын зарчим**

4.1.Оюуны өмчийг хамгаалах үйл ажиллагаанд дараах зарчмыг баримтална:

4.1.1.хууль дээдлэх;

4.1.2.нийтийн ашиг сонирхол, ёс суртахуунд нийцсэн байх;

4.1.3.оюуны өмчийн эрх эзэмшигч болон нийтийн ашиг сонирхлын тэнцвэрт байдлыг хангах;

4.1.4.оюуны өмчийн талаарх мэдээллийг нийтэд нээлттэй болгох арга хэмжээ авч, түүнийг шударгаар олж авах, ашиглах боломжийг бүрдүүлэх;

4.1.5.оюуны өмчийн харилцаа нь төрийн болон төрийн бус байгууллага, хувийн хэвшлийн түншлэл, иргэдийн хамтын ажиллагаанд тулгуурласан байх;

4.1.6.аж үйлдвэрийн өмчийн эрхийг эхэлж мэдүүлэх;

4.1.7.нэгдмэл тогтолцоо, арга зүйтэй байх.

**5 дугаар зүйл.Оюуны өмчийн нэгдсэн тогтолцоо**

5.1.Оюуны өмчийн нэгдсэн тогтолцоо нь дараахь хэсгээс бүрдэнэ:

5.1.1.зохиогчийн эрх;

5.1.2.аж үйлдвэрийн өмчийн эрх.

**6 дугаар зүйл.Зохиогчийн эрх**

6.1.Зохиогчийн эрхийн хамгаалалтад дараахь зүйл хамаарна:

6.1.1.зохиогчийн эрх;

6.1.2.зохиогчийн эрхэд хамаарах эрх.

6.2.Утга зохиол, урлагийн бүтээлийн зохиогчийн эрх нь тухайн бүтээлийг бодитойгоор туурвиж бүтээсэн үеэс үүснэ.

6.3.Зохиогчийн эрх үүсэхэд болон түүнийг хэрэгжүүлэхэд баталгаажуулалт шаардахгүй.

6.4.Зохиогч өөрийн бүтээл, түүнтэй холбоотой бүтээл ашиглах онцгой эрхийг бусдад шилжүүлэх гэрээ, хэлцлийг оюуны өмчийн асуудал эрхэлсэн төрийн захиргааны байгууллагад сайн дурын үндсэн дээр бүртгүүлж  болно.

**7 дугаар зүйл.Аж үйлдвэрийн өмч**

7.1.Аж үйлдвэрийн өмчид дараахь зүйл хамаарна:

7.1.1.шинэ бүтээл;

7.1.2.ашигтай загвар;

7.1.3.бүтээгдэхүүний загвар;

7.1.4.барааны тэмдэг;

7.1.5.газар зүйн заалт.

 7.2.Аж үйлдвэрийн өмчийн эрх нь оюуны өмчийн асуудал эрхэлсэн төрийн захиргааны байгууллагад бүртгүүлснээр үүснэ.

 7.3.Энэ хуулийн 7.1.1, 7.1.2, 7.1.3-т заасан бүтээлийг оюуны өмчийн асуудал эрхэлсэн төрийн захиргааны байгууллага зохих журмын дагуу бүртгэж, патент олгоно.

 7.4.Энэ хуулийн 7.1.4, 7.1.5-т заасан бүтээлийг оюуны өмчийн асуудал эрхэлсэн төрийн захиргааны байгууллага зохих журмын дагуу бүртгэж, гэрчилгээ олгоно.

**8 дугаар зүйл.Оюуны өмчийг хамгаалах**

8.1.Энэ хуулийн 6, 7 дугаар зүйлд заасан оюуны өмчийг хамгаалах үйл ажиллагаатай холбоотой нарийвчилсан харилцааг тухайлсан хуулиар зохицуулна.

 **ХОЁРДУГААР БҮЛЭГ**

**ОЮУНЫ ӨМЧИЙН БАЙГУУЛЛАГЫН**

**ТОГТОЛЦОО, УДИРДЛАГА, ЧИГ ҮҮРЭГ**

**9 дүгээр зүйл.Оюуны өмчийн асуудал эрхэлсэн Засгийн**

 **газрын гишүүний чиг үүрэг**

**9.1.**Энэ хуулийн 6, 7 дугаар зүйлд заасан зохиогчийн эрх, аж үйлдвэрийн өмчийн эрхийн хэрэгжилтийг хангах, хяналт, шалгалттай холбоотой асуудлаар оюуны өмчийн асуудал эрхэлсэн төрийн захиргааны төв байгууллага дараахь чиг үүргийг хэрэгжүүлнэ:

9.1.1.оюуны өмчийн талаар төрөөс баримтлах бодлогыг боловсруулж, батлуулах;

9.1.2.шинэ бүтээл, ашигтай загвар, бүтээгдэхүүний загварын мэдүүлэг бүртгэх, улсын бүртгэл хөтлөх, тэдгээрт өөрчлөлт оруулахтай холбоотой журмыг боловсруулж, батлах;

9.1.3.барааны тэмдэг, газар зүйн заалтыг бүртгэх, улсын бүртгэл хөтлөх, тэдгээрт өөрчлөлт оруулах, барааны тэмдгийг нийтэд түгээмэл болсонд тооцохтой холбоотой журам, дүрмийг боловсруулж, батлах;

9.1.4.шинэ бүтээл, ашигтай загвар, бүтээгдэхүүний загварын, барааны тэмдэг, газар зүйн заалтын мэдүүлэг гаргах, бүртгэхтэй холбоотой журам батлах;

9.1.5.шинэ бүтээл, ашигтай загвар, бүтээгдэхүүний загвар, барааны тэмдэг, газарзүйн заалтын мэдүүлэгт хайлт, шүүлт хийх журам батлах;

9.1.6.оюуны өмчийн хяналтын улсын байцаагчийн ажиллах журам батлах;

9.1.7.оюуны өмчийн маргаан шийдвэрлэх зөвлөлийн ажиллах журмыг батлах;

**9.1.8.оюуны өмчийн байгууллага, хамтын удирдлагын байгууллага хамтран ажиллах журам батлах;**

9.1.9.оюуны өмчийн итгэмжлэгдсэн төлөөлөгчөөр ажиллах этгээдийг шалгаруулах, тусгай зөвшөөрөл олгох, түдгэлзүүлэх, сэргээх, хүчингүй болгохтой холбоотой журам батлах.

**10 дугаар зүйл.Оюуны өмчийн үндэсний зөвлөлийн чиг үүрэг**

10.1.Ерөнхий сайдын дэргэд Оюуны өмчийн үндэсний зөвлөл /цаашид “Зөвлөл” гэх/ ажиллана.

 **10.2.Зөвлөлийг Монгол Улсын Ерөнхий сайд даргалж, оюуны өмчийн асуудал эрхэлсэн Засгийн газрын гишүүн дэд даргаар ажиллах бөгөөд Зөвлөлийн ажиллах журам, бүрэлдэхүүнийг Засгийн газар батална.**

 **10.3.Зөвлөл нь дараахь чиг үүргийг хэрэгжүүлнэ:**

 **10.3.1.**оюуны өмчийн талаар төрөөс баримтлах бодлогын хэрэгжилтийг хангах, салбар хоорондын уялдааг хангах арга хэмжээг авч хэрэгжүүлэх;

 10.3.2.оюуны өмчийг эдийн засгийн эргэлтэд оруулах бодлого, төлөвлөлт, салбар хоорондын уялдааг хангах;

 10.3.3.зохиогчийн эрх, аж үйлдвэрийн өмчийн эрхтэй холбоотой хууль тогтоомжийг боловсронгуй болгох, Монгол Улсын олон улсын гэрээ, хэлэлцээрт нийцүүлэх талаар санал боловсруулах.

 **11 дүгээр зүйл.Оюуны өмчийн байгууллагын тогтолцоо**

11.1.Оюуны өмчийн байгууллагын тогтолцоо нь оюуны өмчийн асуудал эрхэлсэн төрийн захиргааны байгууллага /цаашид “оюуны өмчийн байгууллага” гэх/,оюуны өмчийн хяналтын улсын байцаагч, шинжээчээс бүрдэнэ.

 11.2.Оюуны өмчийн байгууллага нь Засгийн газрын хэрэгжүүлэгч агентлаг байх ба Засгийн газрын агентлагын эрх зүйн байдлын тухай хуульд зааан орон тооны дээд хязгаар, үйл ажиллагааны стратеги, зохион байгуулалтын бүтцийн өөрчлөлтийн хөтөлбөр хүрээнд орон нутагт газар, хэлтэс, тасаг байгуулж, эсхүлоюуны өмчийн улсын байцаагч ажиллуулж болно.

11.3.Оюуны өмчийн байгууллагын үйл ажиллагааны тодорхой хэсгийг үйл ажиллагааныхаа орлогоор санхүүжүүлж болох бөгөөд бусад үйл ажиллагааны болон хөрөнгө оруулалтын зардлыг улсын төсвөөс санхүүжүүлнэ.

11.4.Оюуны өмчийн байгууллагын дэргэд аж үйлдвэрийн өмчийн эрхийг зөрчсөнөөс учирсан хохирлыг нөхөн төлүүлэх, бүтээл ашигласны төлбөр гаргуулахаас бусад өргөдөл, гомдлыг хянан шийдвэрлэх эрх бүхий оюуны өмчийн маргаан шийдвэрлэх зөвлөл /цаашид “Маргаан шийдвэрлэх зөвлөл” гэх/ ажиллана.

11.5.Оюуны өмчийн байгууллагын орон нутаг дахь газар, хэлтэс, тасаг, ажилтны үйл ажиллагаагаа хэвийн явуулах нөхцөлийг бүрдүүлэхэд тухайн шатны нутгийн өөрөө удирдах байгууллага, Засаг дарга дэмжлэг үзүүлнэ.

**12 дугаар зүйл.Оюуны өмчийн байгууллагын чиг үүрэг**

12.1.Оюуны өмчийн байгууллага оюуны өмчийн талаар дараахь нийтлэг чиг үүргийг хэрэгжүүлнэ:

12.1.1.оюуны өмчийн хууль тогтоомж, Монгол Улсын нэгдэн орсон олон улсын гэрээ, хэлэлцээрийг хэрэгжүүлэх ажлыг эрх хэмжээний хүрээнд зохион байгуулах;

12.1.2.оюуны өмчийн хууль тогтоомжийг боловсронгуй болгох, Монгол Улсын олон улсын гэрээ, хэлэлцээрт нийцүүлэх талаар санал боловсруулах;

12.1.3.оюуны өмчийн итгэмжлэгдсэн төлөөлөгчөөр ажиллах этгээдийг шалгаруулах, тусгай зөвшөөрөл олгох, түдгэлзүүлэх, сэргээх, хүчингүй болгох;

12.1.4.хамтын удирдлагын байгууллага болон зохиогчийн эрх, түүнд хамаарах бүтээл ашиглагчдын хүсэлтээр гэрээ байгуулахад зуучлалын үйл ажиллагааг хэрэгжүүлэх, хамтын удирдлагын байгууллагуудыг мэргэжил, арга зүйн удирдлагаар хангах, хамтран ажиллах;

12.1.5.оюуны өмчийн эрхэд хамаарах бүтээлийн үнэлгээг тогтоох, баталгаажуулах;

12.1.6.оюуны өмчийн улсын байцаагч, шинжээчийн үйл ажиллагааг мэргэжил, арга зүйн удирдлагаар хангаж, үйл ажиллагаанд нь хяналт тавьж ажиллах;

12.1.7.гадаад улс, олон улсын оюуны өмчийн байгууллагатай Монгол Улсын хууль тогтоомж, олон улсын гэрээний дагуу хамтран ажиллах;

12.1.8.салбарын хэмжээний мэргэжлийн боловсон хүчний чадавх, техник технологи, программ хангамжийн хүчин чадлыг сайжруулах асуудлыг нэгдсэн бодлого, төлөвлөгөөтэй хэрэгжүүлэх;

12.1.9.оюуны өмчийн мэдээллийн санг бий болгож олон нийтэд мэдээлэх;

12.1.10.эрхийн хамгаалалт хийгдсэн шинэ бүтээл, бүтээгдэхүүний загвар, ашигтай загвараас эдийн засгийн өндөр үр ашиг өгөхүйц бүтээлийн судалгаа хийж оюуны өмчийн үндэсний зөвлөлийг мэдээллээр хангах;

12.1.11.оюуны өмчийг эдийн засгийн эргэлтэд оруулахтай холбоотой бодлогын санал боловсруулж Засгийн газарт хүргүүлэх;

12.1.12.эрх шилжүүлэх гэрээ, лицензийн гэрээ, франчайзийн болон мерчандайзийнгэрээгбүртгэх, баталгаажуулалт хийх, олон нийтэд мэдээлэх;

12.1.13.оюуны өмчийн сургалт, судалгааны ажлыг нэгдсэн удирдамж, арга зүйгээр хангах;

12.1.14.оюуны өмчтэй холбоотой маргааныг шийдвэрлэхэд шаардлагатай лавлагаа гаргаж өгөх, байгууллага, албан тушаалтнаас холбогдох баримт бичгийг гаргуулж авах;

12.1.15.оюуны өмчийн үнэлгээ хийх эрх олгох, түдгэлзүүлэх, хүчингүй болгох, оюуны өмчийн зуучлалын үйл ажиллагаа эрхлэх этгээдийг бүртгэх, гэрээ байгуулах;

12.1.16.хуулиар харьяалуулсан гомдол, маргааныг хянан шийдвэрлэх;

12.1.17.хууль тогтоомжид заасан бусад чиг үүрэг.

12.2.Оюуны өмчийн байгууллага нь зохиогчийн эрх болон түүнд хамаарах эрхийн талаар дараахь чиг үүргийг хэрэгжүүлнэ:

 12.2.1.зохиогчийн хүсэлтээр зохиогчийн эрх, түүнд хамаарах бүтээлийг бүртгэх, гэрчилгээ олгох, хүчингүй болгох, бүтээлийн сан бүрдүүлэх;

12.2.2.зохиогчийн эрх, түүнд хамаарах эрх эзэмшигчийн эрх ашгийг хамгаалах, тэдний бүтээн туурвих үйл ажиллагааг дэмжих,ардын урлагийн бүтээлийг хамгаалах чиглэлээр иргэд, байгууллагуудтай хамтран ажиллах.

12.3.Оюуны өмчийн байгууллага нь аж үйлдвэрийн эрхийн талаар дараахь чиг үүргийг хэрэгжүүлнэ:

12.3.1.аж үйлдвэрийн өмчийн эрхэд хамаарах бүтээлийн мэдүүлэг хүлээн авч, хянан шийдвэрлэх, барааны тэмдгийн олон улсын бүртгэлтэй холбоотой үйл ажиллагаа явуулах;

12.3.2.аж үйлдвэрийн өмчийн эрхэд хамаарах бүтээлийн бүртгэл хөтөлж, гэрчилгээ, патент олгох, хүчингүй болгох, мэдээллийн нэгдсэн сан бүрдүүлэх, лицензийн гэрээ, технологи дамжуулах гэрээг бүртгэх;

12.3.3.аж үйлдвэрийн өмчийн эрхэд хамаарах бүтээлийн бүртгэлтэй холбогдсон мэдээллийг нийтэд мэдээлэх зорилгоор албан ёсны тогтмол хэвлэлд нийтлэх.

**13 дугаар зүйл.Оюуны өмчийн байгууллагын даргын бүрэн эрх**

11.1.Оюуны өмчийн байгууллагын дарга Засгийн газрын агентлагийн эрх зүйн байдлын тухай хуулийн 8.3-т зааснаас гадна дараахь бүрэн эрхийг хэрэгжүүлнэ:

13.1.1.оюуны өмчийн байгууллагын үйл ажиллагааг удирдан зохион байгуулах;

13.1.2.оюуны өмчийн байгууллагын үйл ажиллагаанд дагаж мөрдөх дүрэм, журмыг энэ хууль, бусад хууль тогтоомжид нийцүүлэн баталж, биелэлтийг хангуулах, хууль тогтоомж, хөтөлбөр, төлөвлөгөө, төслийн хэрэгжилтийн үр нөлөөг үнэлэх;

13.1.3.барааны тэмдэг, газар зүйн заалтын мэдүүлэг гаргах, шүүлт хийх, тэдгээрийг бүртгэх, улсын бүртгэл хөтлөх, тэдгээрт өөрчлөлт оруулах, барааны тэмдгийг нийтэд түгээмэл болсонд тооцохтой холбоотой журам батлах;

13.1.4.барааны тэмдэг, газар зүйн заалтыг бүртгүүлэх тухай өргөдлийн маягт болон барааны тэмдэг, газар зүйн заалтын гэрчилгээний загвар, патентын гэрчилгээний загвар тогтоох;

13.1.5.оюуны өмчийн байгууллагын орон нутаг дахь газар, хэлтэс, тасгийн дарга, оюуны өмчийн улсын байцаагчийг томилж, чөлөөлөх;

17.1.6.оюуны өмчийн байцаагчийн үйл ажиллагаанд хяналт тавьж, түүний хууль зөрчсөн шийдвэрийг өөрчлөх, түдгэлзүүлэх, хүчингүй болгох;

13.1.7.оюуны өмчийн байгууллагын албан хаагчийг шагнаж урамшуулах, сахилгын шийтгэл ногдуулах;

13.1.8.хууль тогтоомжид заасан бусад бүрэн эрх.

**14 дүгээр зүйл.Оюуны өмчийн улсын байцаагч**

14.1.Оюуны өмчийн байгууллагад оюуны өмчийн улсын ерөнхий байцаагч, улсын ахлах байцаагч, улсын байцаагч, орон нутагт улсын байцаагч /цаашид “улсын байцаагч” гэх/ ажиллана.

14.2.Орон тооны дээд хязгаар, үйл ажиллагааны стратеги, зохион байгуулалтын бүтцийн өөрчлөлтийн хөтөлбөрийнхүрээнд орон нутагт газар, хэлтэс, тасаг байгуулах бол орон нутагтулсын ахлах байцаагч, улсын байцаагч/цаашид “улсын байцаагч” гэх/ ажиллана.

 14.3.Оюуны өмчийн байгууллагын дарга нь оюуны өмчийн улсын ерөнхий байцаагч байна.

 14.4.Оюуны өмчийн улсын ерөнхий байцаагчийн эрхийг Засгийн газар, улсын ахлах байцаагч, улсын байцаагчийн эрхийг оюуны өмчийн ерөнхий байцаагч олгоно.

14.5.Оюуны өмчийн улсын ерөнхий байцаагч, улсын ахлах байцаагч, улсын байцаагч оюуны өмчийн хяналт, шалгалтыг гүйцэтгэхдээ оюуны өмчийн хууль тогтоомж, Төрийн хяналт шалгалтын тухай, Зөрчлийн тухай хууль болон бусад хууль тогтоомжийг удирдлага болгоно.

14.6.Улсын байцаагч нь улсын ерөнхий байцаагчид ажлаа хариуцан тайлагнах бөгөөд улсын бүртгэлийн үйл ажиллагаанд хяналт тавих чиглэлээр дараахь эрх, үүрэгтэй байна:

 14.6.1.хяналт шалгалтын явцад улсын бүртгэлийн хууль тогтоомж, түүнд нийцүүлэн гаргасан дүрэм, журам зөрчсөн үйлдлийг таслан зогсоох, зөрчилтэй баримт бичиг, эд юмсыг акт үйлдэн хураан авч хуульд заасан журмын дагуу шийдвэрлэх, бүртгэлд засвар, өөрчлөлт оруулах, түдгэлзүүлэх, хүчингүй болгох талаар дүгнэлт гаргах, зөрчлийг арилгах талаар холбогдох иргэн, аж ахуйн нэгж, байгууллага, албан тушаалтанд шаардлага тавьж, хугацаатай үүрэг даалгавар өгч биелэлтийг хангуулах;

14.6.2.өөрийн хийсэн шалгалт, илрүүлсэн зөрчил, өгсөн албан шаардлага, гаргасан танилцуулга, дүгнэлт, торгох шийтгэлийн үндэслэл, үнэн зөвийг бүрэн хариуцах;

14.6.3.албан үүргээ гүйцэтгэх явцад олж мэдсэн төрийн болон албаны, байгууллагын, хувь хүний нууцыг задруулахгүй байх.

14.7.Улсын байцаагч нь улсын ерөнхий байцаагчаас баталсан загвар бүхий үнэмлэх, хувийн дугаар бүхий тэмдэг болон акт, дүгнэлт, шаардлага, мэдэгдэлхэрэглэнэ.

14.8.Улсын байцаагчийн шийдвэрийг иргэн, хуулийн этгээд, албан тушаалтан заасан хугацаанд нь биелүүлж, хариуг албан ёсоор мэдэгдэх үүрэгтэй.

14.9.Улсын байцаагч хууль тогтоомжид заасан бүрэн эрхээ хэрэгжүүлэхэд иргэн, хуулийн этгээд, албан тушаалтан хөндлөнгөөс оролцох, нөлөөлөхийг хориглоно.

14.10.Улсын байцаагчийн шийдвэрийн талаар гарсан ерөнхий байцаагчид гомдол гаргах бөгөөд түүний шийдвэрийг эс зөвшөөрвөл гомдлоо шүүхэд гаргаж болно.

**15 дугаар зүйл.Шинжээч, түүний эрх, үүрэг**

15.1.Хуульд өөрөөр заагаагүй бол дээд боловсролтой, Монгол Улсын иргэнийг оюуны өмчийн байгууллагын дарга шинжээчээр томилж, чөлөөлнө.

15.2.Шинжээч нь оюуны өмчийн эрхээр мэргэшсэн байна.

**ГУРАВДУГААР БҮЛЭГ**

**ОЮУНЫ ӨМЧИЙГ ХАМГААЛАХ ТАЛААР ИРГЭН,**

**ХУУЛИЙН ЭТГЭЭДИЙН ОРОЛЦОО**

**16 дугаар зүйл.Оюуны өмчийн итгэмжлэгдсэн төлөөлөгч**

**16.1.Оюуны өмчийн итгэмжлэгдсэн төлөөлөгч нь Патентын тухай болон Барааны тэмдэг, газар зүйн заалтын тухай хуульд заасны дагуу оюуны өмчийн байгууллага, шүүх болон эрх бүхий байгууллагад төлөөлүүлэгчийг төлөөлөх эрхтэй байна.**

**16.2.Оюуны өмчийн итгэмжлэгдсэн төлөөлөгч нь Аж ахуйн үйл ажиллагааны тусгай зөвшөөрлийн тухай хуульд заасан тусгай зөвшөөрөлтэй хуульд заасан шаардлагыг хангасан иргэн, хуулийн этгээд байна.**

**16.3.Оюуны өмчийн итгэмжлэгдсэн төлөөлөгчийн эрхийг оюуны өмчийн асуудал эрхэлсэн төрийн захиргааны байгууллага олгоно.**

**16.4.Оюуны өмчийн итгэмжлэгдсэн төлөөлөгч нь** дээд боловсролтой, оюуны өмчийн салбарт гурваас доошгүй жил ажилласан, ял шийтгэлгүй, 25 насанд хүрсэн Монгол Улсын иргэн байна.

**16.5.Оюуны өмчийн итгэмжлэгдсэн төлөөлөгчөөр ажиллах хуулийн этгээд нь 3-аас доошгүй оюуны өмчийн итгэмжлэгдсэн төлөөлөгчтэй байна.**

**16.6.**Оюуны өмчийн итгэмжлэгдсэн төлөөлөгч нь үйл ажиллагаандаа оюуны өмчийн итгэмжлэгдсэн төлөөлөгчийн ажиллах журмыг баримтална.

**17 дугаар зүйл.Хамтын удирдлагын байгууллага**

17.1.Зохиогч, зохиогчийн эрх эзэмшигч бусад этгээд болон зохиогчийн эрхэд хамаарах эрх эзэмшигч бүтээл ашиглах онцгой эрхээ хэрэгжүүлэхээр нэгдэж хамтын удирдлагын байгууллага үүсгэн байгуулж болно.

17.2.Хамтын удирдлагын байгууллагыг зохиогчийн эрх, түүнд хамаарах эрхийн бүтээлийн төрөл, ангиллаар дагнан байгуулж болно.

17.3.Хамтын удирдлагын байгууллага нь үйл ажиллагаандаа сайн засаглалыг нэвтрүүлэх, үр дүн тооцогдохуйц, ил тод байх зарчмыг баримтална.

17.4.Хамтын удирдлагын байгууллагын үйл ажиллагааны болон санхүүгийн тайлан олон нийтэд нээлттэй байна

17.5.Хамтын удирдлагын байгууллагатай холбоотой бусад харилцааг Зохиогчийн эрх болон түүнд хамаарах эрхийн тухай хуулиар зохицуулна.

**18 дугаар зүйл.Гадаад орны иргэдийн зохиогчийн эрх болон хамаарах эрхийн хамтын удирдлага**

18.1.Монгол Улсын нутаг дэвсгэр дээр ашиглагдаж байгаа гадаад орны иргэдийн утга зохиол, урлагийн бүтээлийн зохиогчийн эрхэд хамаарах эрхийг тухайн орны ижил төрлийн хамтын удирдлагын байгууллагатай байгуулсан олон талын болон хоёр талын гэрээ болон эрх эзэмшигчтэй шууд байгуулсан гэрээний дагуу хэрэгжүүлнэ.

18.2.Гадаад орны бүтээл ашиглагч нь тухайн орны хамтын удирдлагын байгууллагатай байгуулсан гэрээний дагуу бүтээл ашиглана

**19 дүгээр зүйл.Оюуны өмчийн зуучлал**

19.1.Оюуны өмчийн зуучлалыг нь оюуны өмчийн байгууллагад бүртгэгдсэн хуулийн этгээд эрхэлж болно.

19.2.Оюуны өмчийн зуучлагчид тавигдах шаардлага, оюуны өмчийн байгууллагад бүртгүүлэх журмыг оюуны өмчийн асуудал эрхэлсэн Засгийн газрын гишүүн батална.

19.3.Энэ хуулийн 19.1-д заасан хуулийн этгээдтэй оюуны өмчийн байгууллага гэрээ байгуулна. Гэрээний загварыг оюуны өмчийн асуудал эрхэлсэн Засгийн газрын гишүүн батална.

**ДӨРӨВДҮГЭЭР БҮЛЭГ**

**ОЮУНЫ ӨМЧИЙГ ЭДИЙН ЗАСГИЙН ЭРГЭЛТЭД ОРУУЛАХ, ТӨРӨӨС ҮЗҮҮЛЭХ ДЭМЖЛЭГ, ХАМТЫН АЖИЛЛАГАА**

 **20 дугаар зүйл.Оюуны өмчийг эдийн засгийн**

**эргэлтэд оруулах хэлбэр**

20.1.Оюуны өмчийг лицензийн, франчайзийн, мерчиндайз болон бусад гэрээ, хэлцлээр бусдад бүрэн болон хэсэгчлэн ашиглуулах, өмчлөхэрх шилжүүлэх, оюуны өмчөөр хуулийн этгээдэд хөрөнгө оруулах, барьцаалах болон бусад хэлбэрээр эдийн засгийн эргэлтэд оруулж болно.

20.2.Энэ хуулийн 20.1-д заасан хэлбэрээр эдийн засгийн эргэлтэд оруулах гэрээ, хэлцлийннарийвчилсан зохицуулалтыг холбогдох хуулиар зохицуулна.

**21 дүгээр зүйл.Оюуны өмчийн эрхийн үнэлгээ**

 21.1.Оюуны өмч, оюуны өмчийн эрх, биет бус хөрөнгийг үнэлэхдээ Хөрөнгийн үнэлгээний тухай хууль,үнэлгээний олон улсын стандарт, оюуны өмч,биет бус хөрөнгийн үнэлгээний үндэсний стандарт, аргачлалыг удирдлага болгоно.

21.2.Оюуны өмчийг эдийн засгийн эргэлтэд оруулахдаа талууд оюуны өмчийн эрхийн үнэлгээг харилцан тохиролцож тогтоож болно.

 **22 дугаар зүйл.Оюуны өмчийн үнэлгээхийхэрх**

 22.1.Хөрөнгийн үнэлгээний тухай хуулийн дагуу тусгай зөвшөөрөл эзэмшиж байгаа хөрөнгийн үнэлгээчин нь оюуны өмчийн эрхийн үнэлгээг оюуны өмчийн эрхийн үнэлгээ хийх сургалтад хамрагдаж, гэрчилгээ авсны үндсэн дээр эрхэлнэ.

 22.2.Оюуны өмчийн байгууллага болон хөрөнгийн үнэлгээний мэргэжлийн байгууллагаэнэ хуулийн 22.1-д заасан сургалтын хөтөлбөрийг хамтран боловсруулж, сургалт зохион байгуулна.

 22.3.Оюуны өмчийн эрхийн үнэлгээ хийх сургалтад хамрагдаж тэнцсэн хөрөнгийн үнэлгээчинд оюуны өмчийн байгууллага гэрчилгээ олгож, оюуны өмчийн эрхийн үнэлгээ хийх эрх бүхий этгээдийн жагсаалтад бүртгэж, мэдээллийн сан бүрдүүлнэ.

 **23 дугаар зүйл.Оюуны өмчийг эдийн засгийн эргэлтэд оруулахтай**

 **холбоотой төрийн дэмжлэг, хамтын ажиллагаа**

23.1.Төрөөс оюуны өмчийг эдийн засгийн эргэлтэд оруулахтай холбоотой дараахь дэмжлэгийг үзүүлж болно:

 23.1.1.татварын хөнгөлөлт, чөлөөлөлт үзүүлэх;

 23.1.2.оюуны өмчийн эрхийг хамгаалах зорилгоор хуульд заасан үндэслэл, нөхцөл, журмын дагуу төрийн болон орон нутгийн өмчийн хөрөнгөөр бараа, ажил, үйлчилгээ худалдан авах ажиллагааг хийх боломжийг бүрдүүлэх, дэмжих, нэмэгдүүлэх;

 23.1.3.оюуны өмчийн эрхийг эдийн засгийн эргэлтэд оруулах санг байгуулах;

 23.1.4.оюуны өмчийн эрхээ бүртгүүлэх, хамгаалахтай холбоотой хууль зүйн зөвлөгөө авах боломжийг бүрдүүлэх.

**ТАВДУГААР БҮЛЭГ**

**БУСАД**

**24 дүгээр зүйл.Оюуны өмчийн мэдээллийн нэгдсэн сан**

24.1.Монгол Улс оюуны өмчийн мэдээллийн нэгдсэн сантай байх бөгөөд уг сан нь төрийн өмч байна.

24.2.Оюуны өмчийн мэдээллийн нэгдсэн мэдээллийг цахим хэлбэрээр бүрдүүлэх, хөгжүүлэх боломжтой байна.

24.3.Оюуны өмчийн мэдээллийн нэгдсэн сан, цахим сүлжээ нь үрэгдэх, устгагдахаас бүрэн хамгаалагдсан байна.

24.4.Оюуны өмчийн мэдээллийн нэгдсэн сан нь энэ хуулийн 6, 7 дугаар зүйлд заасан бүтээлийн бүртгэлийн эх нотлох баримт бичгийн архив, цахим мэдээллийн сангаас бүрдэнэ.

24.5.Оюуны өмчийн мэдээллийн нэгдсэн сангийн мэдээллийг албан үүргийн дагуу ашиглаж байгаа этгээд тухайн мэдээлэлтэй холбоотой нууцыг хадгалах үүрэгтэй.

24.6.Оюуны өмчийн байгууллага энэ хуулийн 6, 7 дугаар зүйлд заасан бүртгэлийг цахим хэлбэрт оруулах, мэдээллийн сан үүсгэх, ашиглах, түүний байнгын тасралтгүй үйл ажиллагаа, хадгалалт, хамгаалалт, нууцлалын найдвартай байдлыг хангана.

24.7.Оюуны өмчийн байгууллага оюуны өмчийн цахим мэдээллийн санг нөөцлөн, кодлогдсон, аюулгүй байдлыг хангасан технологийн дагуу хадгална.

24.8.Энэ хуулийн 24.6-д заасан харилцаатай холбоотой журмыг оюуны өмчийн байгууллагын дарга батална.

 **25 дугаар зүйл.Оюуны өмчийн байгууллагын үйлчилгээний хөлс**

25.1.Хууль тогтоомжид заасан журмын дагуу оюуны өмчийн эрхийн баталгаажуулалт хийх, бүртгүүлэх, лавлагаа, мэдээлэл авахад улсын тэмдэгтийн хураамж, үйлчилгээний хөлс төлнө.

25.2.Энэ хуулийн 25.1-д заасан улсын тэмдэгтийн хураамж, үйлчилгээний хөлсний хэмжээг Засгийн газар тогтооно.

**26 дугаар зүйл.Зохиогчийн эрхийн маргаан хянан шийдвэрлэх**

26.1.Хуульд өөрөөр заагаагүй зохиогчийн эрх, түүнд хамаарах эрхээр хамгаалагдах бүтээлийн эрхийг зөрчсөнтэй холбоотой гомдлоо зохиогч, зохиогчийн эрх эзэмшигч шүүхэд гаргах эрхтэй.

**27 дугаар зүйл.Аж үйлдвэрийн өмчийн эрхийн маргаан**

 **хянан шийдвэрлэх**

27.1.Аж үйлдвэрийн өмчийн эрхийн асуудлаар дараахь гомдлыг Маргаан шийдвэрлэх зөвлөл хянан шийдвэрлэнэ:

27.1.1.Патентын тухай хуульд заасан үйл ажиллагаатай холбоотой мэдүүлэг гаргагчийн гомдол;

27.1.2.хуульд заасан үндэслэлээр патентын мэдүүлэгт гаргасан гуравдагч этгээдийн эсэргүүцэл;

27.1.3.бүртгэгдсэн аж үйлдвэрийн өмчийн эрхэд хамаарах бүтээлийн эрхийг хуульд заасан үндэслэлээр хүчингүй болгуулах тухай хүсэлт;

27.1.4.тухайн барааны тэмдэг нь нийтэд түгээмэл болсон барааны тэмдэг мөн болохыг хүлээн зөвшөөрүүлэх тухай хүсэлт;

27.1.5.хуульд заасан бусад.

27.2.Энэ хуулийн 27.1.1-д заасан гомдлыг мэдүүлэг гаргагч мэдэгдэл хүлээн авснаас хойш 30 хоногийн дотор Маргаан шийдвэрлэх зөвлөлд гаргана.

27.3.Энэ хуулийн 27.1.2-т заасан эсэргүүцлийг патентын мэдүүлэг анх хэвлэгдсэн өдрөөс хойш 3 сарын дотор Маргаан шийдвэрлэх зөвлөлд гаргана.

27.4.Энэ хуулийн 27.1.3-т заасан хүсэлтийг патент олгогдсон шинэ бүтээл, ашигтай загвар, бүтээгдэхүүний загварын патентын мэдээлэлд хэвлэгдсэн өдрөөс хойш нэг жилийн дотор маргаан шийдвэрлэх зөвлөлд гаргана.

27.5.Маргаан шийдвэрлэх зөвлөл нь энэ хуулийн 27.1.4, 27.1.5-д заасан хүсэлтийгхүлээн авсан өдрөөс хойш 3 сарын дотор хянан шийдвэрлэж, хариуг бичгээр мэдэгдэнэ.

27.6.Маргаан шийдвэрлэх зөвлөлийн шийдвэрийг эс зөвшөөрвөл шийдвэрийг хүлээн авснаас хойш 30 хоногийн дотор гомдлоо шүүхэд гаргах эрхтэй.

27.7.Маргаан шийдвэрлэх зөвлөлийн ажиллах журмыг оюуны өмчийн асуудал эрхэлсэн Засгийн газрын гишүүн батална.

27.8.Маргаан шийдвэрлэх зөвлөлийг бүх гишүүдийн дийлэнх олонхын ирцтэйгээр хуралдуулах бөгөөд хуралдаанд оролцсон гишүүдийн ердийн олонхийн саналаар асуудлыг шийдвэрлэнэ.

27.9.Маргаан шийдвэрлэх зөвлөл нь шинжээч, улсын байцаагчийн шийдвэрийг өөрчлөх, хүчингүй болгох, эсхүл хэвээр үлдээх шийдвэр гаргах бөгөөд уг шийдвэр нь тогтоол хэлбэртэй байна.

27.10.Маргаан шийдвэрлэх зөвлөлийн тогтоолыгоюуны өмчийн байгууллагын дарга хянаж, тушаалаар баталгаажуулна.

27.11.Оюуны өмчийн байгууллагын дарга Маргаан шийдвэрлэх зөвлөлийн тогтоолыг үндэслэлгүй гэж үзвэл өөрчлөх, эсхүл хүчингүй болгоно.

27.12.Маргаан шийдвэрлэх зөвлөл нь маргаан үүссэн шалтгаан, түүний нөхцөлийг арилгуулах, түүнчлэн оюуны өмчийнхууль тогтоомж зөрчигдөхөөс урьдчилан сэргийлэх зорилгоор зөвлөмж гаргах эрхтэй.

**28 дугаар зүйл.Хууль зөрчигчид хүлээлгэх хариуцлага**

20.1.Энэ хуулийг зөрчсөн хүн, хуулийн этгээдэд Эрүүгийн хууль, эсхүл Зөрчлийн тухай хуульд заасан хариуцлага хүлээлгэнэ.

20.2.Энэ хуулийг зөрчсөн албан тушаалтны үйлдэл нь гэмт хэргийн шинжгүй бол Төрийн албаны тухай хуульд заасан хариуцлага хүлээлгэнэ.

**29 дүгээр зүйл.Хууль хүчин төгөлдөр болох**

29.1.Энэ хуулийг 2019 оны ... дугаар сарын ... -ны өдрөөс эхлэн дагаж мөрдөнө.

Гарын үсэг

Төсөл

**МОНГОЛ УЛСЫН ХУУЛЬ**

2018 он ...дугаар Улаанбаатар

сарын ...-ны өдөр хот

**МОНГОЛ УЛСЫН ЗАСГИЙН ГАЗРЫН ТУХАЙ ХУУЛЬД**

**ӨӨРЧЛӨЛТ ОРУУЛАХ ТУХАЙ**

**1 дүгээр зүйл.**Монгол Улсын Засгийн газрын тухай хуулийн 20 дугаар зүйлийн 5 дахь хэсгийн 7 дахь заалтын “оюуны өмч, патент, зохиогчийн эрхийн асуудал;” гэсний дараа “-өндөр технологи, үндэсний инновацийн тогтолцоог бүрдүүлэх, хөгжүүлэх асуудал;” гэж нэмсүгэй.

**2 дугаар зүйл.**Монгол Улсын Засгийн газрын тухай хуулийн 20 дугаар зүйлийн 5 дахь хэсгийн 10 дахь заалтын ““-өндөр технологи, үндэсний инновацийн тогтолцоог бүрдүүлэх, хөгжүүлэх асуудал;” гэснийг хассугай.

**3 дугаар зүйл.**Энэ хуулийг Оюуны өмчийн тухай хууль хүчин төгөлдөр болсон өдрөөс эхлэн дагаж мөрдөнө.

Гарын үсэг

Төсөл

**МОНГОЛ УЛСЫН ХУУЛЬ**

2018 он ...дугаар Улаанбаатар

сарын ...-ны өдөр хот

**АЖ АХУЙН НЭГЖИЙН ОРЛОГЫН АЛБАН ТАТВАРЫН ТУХАЙ ХУУЛЬД**

**НЭМЭЛТ ОРУУЛАХ ТУХАЙ**

**1 дүгээр зүйл.**Аж ахуйн нэгжийн орлогын албан татварын тухай хуульд доор дурдсан агуулгатай заалт нэмсүгэй:

 **1/18 дугаар зүйлийн 18.1.17, 15.1.18 дахь заалт:**

 “18.1.17.оюуны өмчийн эрхийн зуучлалаас олсон орлого;

 18.1.18.оюуны өмчийн эрхийг барьцаалсан зээлийн хүүгийн орлого.”

 **2/19 дүгээр зүйлийн 19.121 дэх хэсэг:**

”19.121.Оюуны өмчийн биет бус хөрөнгө борлуулсны орлогыг 5 хувиар хөнгөлнө.”

**2 дугаар зүйл.**Энэ хуулийг Оюуны өмчийнтухай хууль хүчин төгөлдөр болсон өдрөөс эхлэн дагаж мөрдөнө.

Гарын үсэг

Төсөл

**МОНГОЛ УЛСЫН ИХ ХУРЛЫН ТОГТООЛ**

2018 он ...дугаар Улаанбаатар

сарын ...-ны өдөр хот

**Оюуны өмчийн тухай хууль баталсантай холбогдуулан**

**Авах зарим арга хэмжээний тухай**

Монгол Улсын Их Хурлын тухай хуулийн 43 дугаар зүйлийн 43.1 дэх хэсэг, Монгол Улсын Их Хурлын чуулганы хуралдааны дэгийн тухай хуулийн 24 дүгээр зүйлийн 24.6 дахь хэсгийг үндэслэн Монгол Улсын Их Хурлаас ТОГТООХ НЬ:

1.Оюуны өмчийн тухай хууль баталсантай холбогдуулан дараахь арга хэмжээг авч хэрэгжүүлэхийг Монгол Улсын Засгийн газар /У.Хүрэлсүх/-т даалгасугай:

1/Зохиогчийн эрх болон түүнд хамаарах эрхийн тухай, Патентийн тухай, Барааны тэмдэг, газар зүйн заалтын тухай хууль болон холбогдох бусад хуулийг Оюуны өмчийн тухай хуульд нийцүүлэн боловсруулж, 2019 онд багтаан Улсын Их Хуралд өргөн мэдүүлэх;

2/Оюуны өмчийн тухай хуулийг олон нийтэд сурталчлан таниулах ажлыг зохион байгуулах, түүнтэй холбоотой нэмэлт зардлыг санхүүжүүлэх.

Гарын үсэг

1. Монгол Улсын Үндсэн хууль-“Төрийн мэдээлэл” эмхтгэлийн 1992 оны 1 дүгээрт нийтлэгдсэн [↑](#footnote-ref-1)
2. Иргэний хууль-“Төрийн мэдээлэл” эмхтгэлийн 2002 оны 7 дугаарт нийтлэгдсэн [↑](#footnote-ref-2)